錫菲聯被扣2分 點解唔係今季執行?
2024年04月12日 15:02
東網電視
更多新聞短片
錫菲聯今季好大機會降班。(Getty Images)
繼愛華頓同諾定咸森林之後,再有英超球隊因財務問題被扣分,依家排包尾嘅錫菲聯被指拖欠其他球隊金錢,將會被扣2分,不過扣分唔會喺今季執行,而係要等到錫菲聯下次再參加英冠嗰陣先扣。
英格蘭足球聯盟(EFL)周五(12日)宣布,錫菲聯喺22/23球季因拖欠其他球會金錢問題嚴重,累積「拖數」日期超過550日,所以罰佢哋扣2分,另外再有2分扣分會緩刑執行。
由於EFL係管理英冠、英甲、英乙嘅機構,同英超嘅管理賽會唔同,所以扣分唔會喺錫菲聯踢緊英超期間出現,要等佢「回歸」EFL管轄嘅聯賽先可以執行。
錫菲聯目前喺英超只得16分排包尾,距離尾4嘅諾定咸森林9分,護級機會渺茫,下季好大機會就要跌落英冠「服刑」。